**ՎԱՅՔ ՀԱՄԱՅՆՔԻ ՂԵԿԱՎԱՐ ՄԽԻԹԱՐ ՄԱԹԵՎՈՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԵՐԻՏԱՍԱՐԴՈՒԹՅԱՆ ՄԻՋԱԶԳԱՅԻՆ ՕՐՎԱ ԱՌԹԻՎ**

------------------------------------

Հարգելի՛ երիտասարդներ,

Շնորհավորում եմ ձեզ Երիտասարդության համաշխարհային օրվա առթիվ։

Անվիճարկելի ճշմարտություն է, որ մտքով և հոգով առողջ, կրթված, նպատակասլաց, նորարարական գաղափարներով զինված և նախաձեռնող երիտասարդությունն է մեր ազգի, պետության և համայնքի բարեկեցիկ ապագայի գրավականը: Եղե՛ք ստեղծագործող, եղե՛ք նախաձեռնող և ապրե՛ք այն գիտակցմամբ, որ հենց երիտասարդ տարիներին ձեր կողմից ձեռքբերված գիտելիքները, կարողություններն ու հմտություններն են ողջ կյանքում լինելու ձեր հաջողությունների ու ձեռքբերումների հիմնական երաշխավորը։ Տնտեսության, գիտության և կրթության, առողջապահության, արվեստի, մշակույթի և մնացած բոլոր ոլորտներում, նաև պետական ու տեղական ինքնակառավարման համակարգում այսօր ունենք բազմաթիվ երիտասարդներ, ովքեր իրենց տաղանդի ու աշխատասիրության շնորհիվ ոչ միայն մեր հպարտությունն են, այլև առաջարկելով և կյանքի կոչելով բազում համարձակ ծրագրեր՝ իրենց եռանդով ու լավատեսությամբ ապահովում են ապագայի նկատմամբ մեր վստահությունը: Աշխատե՛ք, զարգացրե՛ք ձեր տաղանդն ու հմտությունները, սիրե՛ք, շա՛տ սիրեք հայրենիքը, մարդկանց և աշխարհը:

Վստա՛հ եղեք, որ Վայքի համայնքապետարանը միշտ ձեր կողքին է և պատրաստ է օժանդակելու կառուցողական ձեր բոլոր նախաձեռնությունները՝ ի շահ մեր երկրի և ի բարօրություն մեր համայնքի:

Հարգանքով՝

Վայք համայնքի ղեկավար

Մխիթար Մաթևոսյան